FI Euroopan unionin virallinen lehti L 121/1

KOMISSION ASETUS (EU) 2018/685,

annettu 3 päivänä toukokuuta 2018,

Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse abamektiinin, oluen, fluopyramin, fluksapyroksadin, maleiinihydratsidin, sinapinsiemenjauheen ja teflutriinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

sekä katsoo seuraavaa:

(1) Abamektiinin ja maleiinihydratsidin jäämien enimmäismäärät vahvistettiin asetuksen (EY) N:o 396/2005 liitteessä II. Fluopyramin, fluksapyroksadin ja teflutriinin jäämien enimmäismäärät vahvistettiin kyseisen asetuksen liitteessä III olevassa A osassa. Oluelle ja sinapinsiemenjauheelle ei ole vahvistettu erityisiä jäämien enimmäismääriä eikä aineita ole sisällytetty kyseisen asetuksen liitteeseen IV, joten niihin sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Abamektiini-tehoainetta sisältävän kasvinsuojeluaineen käyttöä banaaneihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Fluopyramin osalta tällainen hakemus tehtiin sen käytöstä vihannesportulakkoihin. Fluksapyroksadin osalta tällainen hakemus tehtiin sen käytöstä ”trooppisiin juureksiin ja juurimukuloihin”, ”muihin juureksiin ja juurimukuloihin paitsi sokerijuurikkaisiin”, varhaissipuleihin, ”kukinnon muodostaviin kaaleihin”, ruusukaaleihin, keräkaaleihin, ”salaatteihin ja salaattikasveihin”, ”pinaatteihin ja vastaavanlaisiin lehtiin”, salaattisikureihin, ”yrtteihin ja syötäviin kukkiin”, latva-artisokkiin, purjoihin, ”juurista valmistettuihin yrttiteihin”, ”mausteena käytettyihin juuriin ja juurakoihin” sekä juurisikureihin. Teflutriinin osalta tällainen hakemus tehtiin sen käytöstä porkkanoihin.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus fluksapyroksadin käytöstä sitrushedelmiin. Hakija väittää, että kyseisen aineen sallittu käyttö mainittuihin viljelykasveihin Brasiliassa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Elintarviketurvallisuusviranomainen toimitti lausunnot hakijoille, komissiolle ja jäsenvaltioille sekä julkisti ne.

(7) Elintarviketurvallisuusviranomainen totesi perustelluissa lausunnoissaan, että siltä osin kuin on kyse fluksapyroksadin käytöstä sitrushedelmiin, koko ryhmälle ei voida toimitettujen tietojen pohjalta vahvistaa uutta jäämien enimmäismäärää. Jäämien enimmäismäärien ekstrapoloinnista annettujen unionin voimassa olevien ohjeiden mukaisesti on kuitenkin aiheellista vahvistaa greippejä koskeva jäämien enimmäismäärä appelsiineille vahvistetun nykyisen jäämien enimmäismäärän tasolle. Sitrushedelmiä koskevat nykyiset jäämien enimmäismäärät olisi näin ollen säilytettävä nykyisellä tasollaan lukuun ottamatta greippejä, joiden osalta jäämien enimmäismäärä olisi nostettava tasolle 0,3 mg/kg.

(8) Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(9) Maleiinihydratsidin osalta elintarviketurvallisuusviranomainen toimitti päätelmän tehoainetta sisältävien torjunta-aineiden riskinarviointia koskevasta vertaisarvioinnista (3). Se suositteli tässä yhteydessä perunoita, valkosipulia, salottisipuleita ja maitoa koskevien jäämien enimmäismäärien nostamista.

(10) Olut hyväksyttiin perusaineena komission täytäntöönpanoasetuksella (EU) 2017/2090 (4) ja sinapinsiemenjauhe komission täytäntöönpanoasetuksella (EU) 2017/2066 (5). Kyseisten tehoaineiden käyttöedellytysten ei odoteta johtavan sellaiseen jäämien esiintymiseen elintarvike- tai rehutuotteissa, josta voi aiheutua riski kuluttajalle. Tämän vuoksi on aiheellista sisällyttää kyseiset aineet asetuksen (EY) N:o 396/2005 liitteeseen IV.

(11) Elintarviketurvallisuusviranomaisen perusteltujen lausuntojen ja päätelmän perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(12) Sen vuoksi asetusta (EY) N:o 396/2005 olisi muutettava.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä toukokuuta 2018. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu:

Reasoned opinion on the modification of the existing maximum residue level for abamectin in bananas. EFSA Journal 2017;15(10):4987 [24 pp.].

Reasoned opinion on the modification of the existing maximum residue level for fluopyram in purslanes. EFSA Journal 2017;15(9):4984 [22 pp.].

Reasoned opinion on the modification of the existing maximum residue levels for fluxapyroxad in various crops. EFSA Journal 2017;15(9):4975 [30 pp.].

Reasoned opinion on the modification of the existing maximum residue level for tefluthrin in carrots. EFSA Journal 2017;15(10):5016 [21 pp.].

(3) Conclusion on the peer review of the pesticide risk assessment of the active substance maleic hydrazide. EFSA Journal 2016;14(6):4492 [22 pp.].

(4) Komission täytäntöönpanoasetus (EU) 2017/2090, annettu 14 päivänä marraskuuta 2017, oluen hyväksymisestä perusaineena kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 297, 15.11.2017, s. 22).

(5) Komission täytäntöönpanoasetus (EU) 2017/2066, annettu 13 päivänä marraskuuta 2017, sinapinsiemenjauheen hyväksymisestä perusaineeksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 295, 14.11.2017, s. 43).